คุมปั๊มเบี้ยผ่านดิจิทัล
คปภ.ยกร่างกฎหมายใหม่คุมขายประกันผ่านช่องทางอิเล็กทรอนิกส์โดยตรง ดูแลผลิตภัณฑ์ การเคลมสินไหม ยันคุ้มครองลูกค้า
16 ก.ย. 2559

คปภ.ยกร่างกฎหมายใหม่คุมขายประกันผ่านช่องทางอิเล็กทรอนิกส์โดยตรง ดูแลผลิตภัณฑ์ การเคลมสินไหม ยันคุ้มครองลูกค้า
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ คปภ.อยู่ระหว่างจัดทำร่างประกาศ คปภ. เรื่อง “การขายผลิตภัณฑ์ประกันภัยผ่านช่องทางอิเล็กทรอนิกส์” ขึ้นมาโดยเฉพาะ เพื่อให้ครอบคลุมถึงช่องทางการขายและการเคลมสินไหมผ่านช่องทางอิเล็กทรอนิกส์ในรูปแบบต่างๆ ซึ่งคาดว่าจะมีผลบังคับใช้อย่างเป็นทางการได้ภายในปลายปีนี้
“ที่ผ่านมาการขายประกันผ่านช่องทางอิเล็กทรอนิกส์ ยังใช้ข้อบังคับเดียวกับช่องทางขายอื่นๆ แต่เนื่องจากปัจจุบันช่องทางอิเล็กทรอนิกส์มีความหลากหลายและมีหลายรูปแบบมากขึ้น  ทั้งการขายผ่านไลน์ ผ่านเว็บไซต์ หรือผ่านโซเชียลมีเดียต่างๆ  ดังนั้น คปภ.จึงเห็นว่าควรจะมีกฎกติกาโดยตรงของตัวเองจะดีกว่า ซึ่งจะดูแลทั้งคนขาย สินค้า การเก็บข้อมูลเอกสาร และการคุ้มครองผู้บริโภค รวมถึงเวลาเกิดปัญหาจะมีวิธีแก้ไขอย่างไรบ้าง โดยได้มีการศึกษารูปแบบทั้งจากกฎหมายของจีน สหรัฐอเมริกา และแอฟริกา เพื่อประยุกต์เข้ากับไทยด้วย” นายสุทธิพล กล่าว
อย่างไรก็ตาม ขณะนี้ร่างประกาศดังกล่าวอยู่ระหว่างรับฟังความคิดเห็นจากสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) และหน่วยงานที่เกี่ยวข้อง ไม่ว่าจะเป็นภาครัฐและภาคธุรกิจประกันภัยที่มีส่วนเกี่ยวข้องโดยตรง หลังจากนั้นถึงจะนำร่างประกาศดังกล่าวนำเสนอให้คณะกรรมการ คปภ.พิจารณาต่อไป 
นอกจากนี้ คปภ.ยังคงเดินหน้าสร้างความรู้ความเข้าใจเกี่ยวกับระบบประกันภัยให้กับประชาชนทุกระดับ รวมถึงพัฒนาผลิตภัณฑ์และช่องทางการขายที่หลากหลาย เหมาะกับความต้องการของประชาชนที่เปลี่ยนแปลงไป เพื่อสร้างโอกาสในการเข้าถึงประกันภัยที่มาพร้อมกับการบริหารความเสี่ยงเพื่อสร้างหลักประกันความมั่นคงให้กับชีวิต ครอบครัว และธุรกิจการค้าการลงทุน ภายในงานสัปดาห์ประกันภัย ที่จัดขึ้น ณ ศูนย์การประชุมแห่งชาติสิริกิติ์ ระหว่างวันที่ 22-25 ก.ย.นี้อีกด้วย